A oferi flori este un gest special, indiferent că o facem cu o anumită ocazie sau fără un motiv anume. În funcție de numărul florilor care se regăsesc în buchet, acesta poate transmite un anumit mesaj. Ce semnificație are fiecare cifră în parte.
Câte flori ar trebui să pui în buchet
Indiferent că oferim flori în semn de iubire, de apreciere, cu ocazia unei zile de naștere sau a altui eveniment special, este important să știm câte fire se pun în buchet. Știm deja că numărul florilor oferite trebuie să fie impar, însă nu trebuie să fie ales la întâmplare. Indiferent că vorbim despre un buchet cu un singur sortiment de flori sau unul mixt, iată ce reprezintă numărul florilor!
- 1 floare – simbolizează atracție, dorință față de o persoană. Se oferă de obicei unei femei căreia vrei să îi declari intențiile, iar pentru a amplifica mesajul, alege un trandafir roșu.
- 3 flori – prețuire, atașament, respect. Se oferă și atunci când vrei să transmiți un mesaj de mulțumire, fără să atragi prea mult atenția.
- 5 flori – admirație, respect, prețuire profundă. Se poate oferi un buchet cu 5 flori mamelor, rudelor mai în vârstă, profesoarelor sau șefelor, la ocazii speciale.
- 7 flori – pasiune profundă, intenții serioase, legături puternice. Se oferă buchete cu 7 flori persoanei iubite, indiferent de ocazie sau de vârstă.
- 9 flori – loialitate, fidelitate, atașament, dorința de a fi împreună până la sfârșitul vieții. Se oferă, așadar, persoanei iubite, pentru că buchetul cu acest număr de flori transmite un mesaj profund.
- 11 flori – mister, secret, intenții romantice. Se oferă femeii căreia vrei să îi faci curte sau pe care o admiri în secret.
- 13 flori – deși este considerat de mulți un număr cu ghinion, 13 poate aduce și noroc. Se oferă 13 flori atunci când vrei să sărbătorești o reușită în carieră, la un examen sau să feliciți pe cineva.
- 15 flori – se oferă un buchet cu 15 flori atunci când ai greșit față de femeia respectivă și vrei să îi ceri iertare. Acest gest transmite mesajul că îți pare rău și că vrei să îndrepți greșeala, dacă ai ocazia.
Ce fel de flori să nu oferi niciodată
În funcție de ocazie și de relația pe care o ai cu persoana căreia îi oferi flori, trebuie să alegi cu grijă sortimentul, dar și culoarea acestora. De exemplu, trandafirii roșii se oferă doar femeilor față de care există anumite sentimente. În semn de apreciere sau prietenie, se oferă trandafiri albi, roz sau altă culoare.
Cele mai inspirate buchete sunt cele din flori de sezon, pentru că nu ai cum să dai greș cu ele. Lalelele și zambilele sunt emblematice pentru primăvară, bujorii și crinii pentru vară, iar crizantemele pentru toamnă. Indiferent de ocazie și de context, evită să oferi cale, garoafe sau gladiole, pentru că sunt asociate cu evenimentele funerare.